Damme voller as verlede jaar dié tydDie Vaaldam se wal. (Foto: DWS) Die departement van water en sanitasie het in sy weeklikse verslag oor damvlakke aangedui dat die Vaaldam nou 106,4% vol is. Dit is ŉ enorme styging van die kapasiteit van 91,3% wat verlede week aangemeld is. “Agt sluise moes oopgemaak word om die waterdruk op die infrastruktuur te verlig en ook die watervloei te beheer,” sê Sputnik Ratau, woordvoerder van die departement. Volgens die departement het die land se watervlakke in reservoirs oor die algemeen met 7% in slegs ŉ week se tyd gestyg nadat swaar reën die afgelope naweek oor groot dele van die land uitgesak het. Die vlakke het van verlede week se 89,8% tot 96,6% gestyg. Dit is ŉ aansienlike verbetering van die 77,9% waarop die vlakke dieselfde tyd verlede jaar gestaan het. Die vlak van die geïntegreerde Vaalrivierstelsel het van 93,3% verlede week tot 101,2% gestyg. Dit is die land se grootste stelsel en bestaan uit 14 damme met opvangsgebiede in die Vrystaat, Noord-Kaap, Mpumalanga en Noordwes. Ander provinsies het vandeesweek eweneens ŉ aansienlike styging in watervlakke ervaar, met die Vrystaat se vlakke wat van 96,8% tot 107,5% gestyg het. Die Vrystaat is die tuiste van die twee grootste damme in die land. In Mpumalanga het die watervlakke van 89,3% tot 93,7% gestyg, in KwaZulu-Natal van 85,3% tot 88,0%, in Noordwes van 72,4% tot 81,2%, in Limpopo van 82,5% tot 85,5%, en in die Noord-Kaap van 96,1% tot 96,1%. Die Wes-Kaap het egter ŉ effense afname in sy damvlakke ervaar van 69,3% na 67,8%. Die vlakke het dieselfde tyd verlede op 81,4% gestaan. Die departement doen ŉ beroep op gemeenskappe wat stroomaf van die stygende riviere of naby die damme waar vrylatings plaasvind, woon, om waaksaam te wees gedurende hierdie reënseisoen.